Jaclyn Parri

**Gwraig Gerwyn Parri a mam i Guto a Tesni. Chwaer Dylan Ellis.**

Pan yn ifanc cafodd Jaclyn yrfa fer fel cantores. Rhyddhawyd un record cyn penderfynu newid cyfeiriad ar ôl cwrdd â Gerwyn Parri a chael yn feichiog gyda efeilliaid. Ganed Tesni a Guto Parri ar y 21ain o Dachwedd 2001.

Bu i Gerwyn a Jaclyn briodi ar ddiwrnod San Ffolant 2004.

Pan oedd y plant yn ifanc datblygodd Tesni gyflwr colitis. Gan i'r cyflwr ddatblygu yn dilyn damwain car oedd Gerwyn yn gyfrifol amdano, bu am gyfnod hir yn beio ei hun am salwch ei ferch.

Yn ddiweddarach pan oedd yn ei harddegau cafodd Tesni berthynas a dyn priod yn ei bedwar degau. Cyfrannodd y berthynas hon at benderfyniad y teulu i ail-leoli.

### **Symud i Gwmderi**

Symudodd teulu'r Parris i Gwmderi dros gyfnod y Nadolig 2018. Bwriad gwreiddiol y teulu oedd rhentu Môr Awel ar yr arfordir gan Sion White, ond pan nad oedd y tŷ yn barod ar eu cyfer cynigwyd Rhif 10, Stryd Fawr iddynt dros dro.

Roedd y teithio rhwng Cwmderi, ei gwaith a mynd a'r plant i'r ysgol yn ormod i Jaclyn a chollodd ei swydd ar ôl cyrraedd yn hwyr sawl gwaith. Yn ffodus, cafodd gynnig gwaith fel cogydd yn y Tapas gan Anita a phenderfynodd y teulu ail-leoli i Gwmderi yn barhaol.

Mae perthynas ffrwydrol rhwng Jaclyn a'i mam yng nghyfraith Brenda Parri, yn enwedig wrth i Brenda ddarganfod pob esgus dan haul i ddod i aros gyda'r teulu.

### **Perthynas Jaclyn a Garry**

Yn ystod y cyfnod clo cychwynnodd berthynas rhwng Garry Monk a **Jaclyn Parri**. Gyda'i briodas gyda Dani eisoes mewn trafferthion ni wellodd pethau yn ystod y lockdown, a chychwynnodd Garry a Jaclyn gysgu gyda'i gilydd. O fewn dim roedd y ddau yn honni eu bod mewn cariad a'i gilydd ond doedd y berthynas ddim am aros yn gyfrinach am hir pan ddaeth Dylan Ellis i wybod am anffyddlondeb ei chwaer.

Gwelodd Dylan ei gyfle a cheisiodd gymryd mantais o'r sefyllfa i gael miloedd o bunnoedd allan o Garry er mwyn cadw'r berthynas yn gyfrinach, mewn gobaith defnyddio'r arian i dalu ei ddyledion i Daf. Er mawr oedd wrthwyneb Garry, llwyddodd Jaclyn i'w berswadio i dalu'r arian i'w brawd.

Er bod eu cyfrinach yn ddiogel gyda Dylan am y tro, yn fuan wedyn daeth Cassie Morris i wybod am y berthynas ar ôl dal y ddau gyda'i gilydd yn Y Deri.

Daeth Garry i'r penderfyniad y dylai Jaclyn ag ef adael y cwm gyda'i gilydd, ar drip i Efrog Newydd i gychwyn ond yna'n barhaol i gychwyn bywyd newydd gyda'i gilydd yn rhywle newydd. Rhannodd ei gynllwynion gyda'i chwaer, a'i fwriad i ddatgelu'r gwir i Dani ar fore ei ymadawiad. Pan ddaeth Dylan i glywed am gynlluniau ei chwaer penderfynodd ddatgelu'r cyfan wrth Dani am affêr ei gwr. Er ei bod hi'n gandryll nid oedd gan Dani unrhyw fwriad i stop Garry rhag gadael.

Ar fore'r ymadawiad teimlai fod rhywbeth yn bod ar ei mam holodd Tesni os oedd popeth yn iawn. Cyfaddefodd Jaclyn y cwbl wrth ei merch, ei bod wedi syrthio mewn cariad a Garry ac am fwriad y ddau i adael Cwmderi. Torrodd calon Tesni a gyhuddodd ei mam o fod yn hunanol a plentynnaidd. Gofynnodd Jaclyn i Tesni fod yr un i rannu'r newyddion gyda Gerwyn unwaith ei bod wedi gadael. Un arall geisiodd roi stop ar y cyfan oedd Dylan a ddaeth i bledio ar ei chwaer i beidio gadael gyda Garry, ond roedd Jaclyn yn benderfynol ei bod yn gwneud y penderfyniad iawn.

Roedd Garry a Jaclyn wedi penderfynu cyfarfod mewn coedwig ar gyrion y pentref ond cafodd Garry sioc pan gyrhaeddo Dylan i'w gyfarch yn hytrach na Jaclyn. Gyda gwn yn ei law roedd Dylan yn benderfynol o stopio'i chwaer rhag gadael. Aeth pethau'n ffrae rhwng y ddau ac yn y sgarmes ddilynodd taniodd y gwn. Yn ddiweddarach gwelwyd Dylan yn gostwng rhywbeth n edrych fel corff i mewn i'r llyn a dim golwg o Garry yn unman.

Pan gyrhaeddo Jaclyn y man cyfarfod nid oedd unrhyw olwg o Garry. Yn methu llwyddo cael gafael arno daeth hi i'r canlyniad fod Garry wedi newid ei feddwl a gadael Cwmderi hebddi. Dychwelodd i Gwmderi ar frys er mwyn stopio Tesni rhag datgelu'r cyfan am yr affêr i Gerwyn. Cyrhaeddodd mewn pryd a llwyddodd i berswadio'i merch ei bod wedi newid ei meddwl am adael ac na'i phenderfyniad hi oedd dychwelyd at ei theulu.

Credai Jaclyn am gyfnod ei bod wedi llwyddo i gadw'r berthynas yn gyfrinach ac achub ei phriodas ond pan welodd Dani'r teulu Parri yn mynd am dro gyda'i gilydd cafodd ei digio wrth eu gweld mor hapus. Penderfynodd ddatgelu'r cyfan i Gerwyn yn gyhoeddus ar ganol y stryd er waethaf pledion Britt iddi gadw'n dawel. Torrodd galon Gerwyn a chafodd Guto ei frifo yn ofnadwy i wybod fod Tesni eisoes wedi gwybod y gwir am y berthynas.

Penderfynodd Jaclyn roi amser i Gerwyn a phenderfynodd hi a Tesni fynd i ffwrdd am gyfnod.

Wedi dychwelyd i'r Cwm rhai wythnosau'n ddiweddarach penderfynodd y cwpwl roi cyfle arall ar bethau er waethaf teimladau Gerwyn am gael ei fradychu.